Константин Величков
II. Блести небето…

chitanka.info

Блести небето, като че празнува,

изпъстрено с елмазните звезди.

Отникъде ни шум, ни глас се чува:

душата развълнувана трепти.

Трепти и чака някакви чудесни

мелодий сладостно да прозвучат

от гласове, от арфи неизвестни,

кои ще чуй земята първи път.

Но чака суетно и с жалба свята

обръща се към светлите зари:

тоз трепет, с кой поглеждам в небесата,

вам мойта тайна не ли ви откри?

Защо тъй мълком като непозната

ме гледате, о, сяйни ми сестри?

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.